《东城看杏花》
清代·伊朝栋

月河寺前水潝潝，聚星亭外草凝碧。春郊一夜微雨晴，晓起红芳俱弄色。

紫骝缓鞚出高城，风拂青丝双玉瓶。几簇江头初破萼，一枝墙外半含英。

石坛花盛为谁供，娅姹曾闻董生种。白头阁老醉看花，红袖传诗共吟讽。

残劫匆匆五百年，暖云绿水花依然。繁香疑是仙家植，浪蕊浮花何足怜。

尊前花恐薄寒中，春雨江南人似梦。高格芳心爱者稀，清吟与和流莺哢。

作者简介：福建宁化人，初名恒瓒，字用侯，号云林。乾隆三十四年进士，授刑部主事，遇事不可，必据理力争。历本部郎中，官至光禄寺卿。卒年七十九。有《南窗丛记》、《赐砚斋诗钞》。